Pugiliştii români Ronald Gavril şi Flavius Biea vor lupta pentru centuri internaţionale în Gala Boxing Fighting Championship, care va avea loc pe 17 mai, în Sala Polivalentă din Craiova, potrivit unui comunicat remis AGERPRES.
Gala din Bănie marchează "The return of the Thrill Gavril", revenirea într-un ring din România, după 12 ani, a lui Ronald Gavril, cu obiectivul clar de câştiga centura WBC Latino la semigrea împotriva mexicanului Carlos Gallego Montijo.
Mexicanul de 26 de ani are în palmares 10 victorii, între care 7 prin KO, şi 5 înfrângeri. Gavril este mult mai experimentat (37 ani), cu 24 de victorii (19 KO) şi 3 înfrângeri.
Galei este organizată de Biea Promotion în parteneriat cu Gavril&Prodan Promotions, iar Flavius Biea va boxa pentru centura WBC Latino la categoria mijlocie, împotriva lui Jonathan Jose Eniz.
Cel supranumit El Potro este argentinian, are 29 de ani, şi înaintea confruntării cu Biea are 33 de victorii, 19 înfrângeri şi un meci încheiat nedecis la profesionişti.
Bănăţeanul e în formă înaintea acestui extrem de important meci al carierei, după ce şi-a făcut încălzirea în faţa columbianului Darley Perez în gala de la sfârşitul lunii aprilie, la Timişoara. Biea a câştigat în propriul fief prin KO tehnic în repriza a doua.
În gala de la Craiova, Claudiu Ienci va avea de trecut poate cel mai greu obstacol al carierei de până acum, în faţa estonianului Dmitri Protkunas, în timp ce hunedoreanul James Cheregi va da piept cu peruanul Carlos Ignacio Paredes.
Mirel Drăgan, Amansio Paraschiv, Daniel Bădulescu, Cristian Filip ori Maike Cioacă promit de asemenea confruntări epiceîn Bănie.
Peste 4.000 de spectatori sunt aşteptaţi de organizatori la Sala Polivalentă din Craiova, sâmbătă 17 mai, de la ora 20:00.